Ruotsin suurin formulalupaus Gustav Malja pääsee testaamaan Sauberin F1-autoa.

Espanjalaisessa Racing Engineering -tallissa Formula 2-sarjaa ajava Gustav Malja on Ruotsin suurin autourheilulupaus.

Malja ajaa sarjassa toista kautta. Hän nousi ensimmäistä kertaa tällä kaudella palkintopallille viime viikonloppuna ajetussa Monacon GP:ssä, sijoittuen sprinttilähdössä kolmanneksi.

Viime kaudella ruotsalainen oli sarjan loppupisteissä 13. Sarja tunnettiin vielä viime kaudella GP2-nimellä.

Formula 2 toimii nuorille kuljettajille ponnahduslautana kohti formula ykkösissä. Yleisin reitti kuninkuusluokkaan kulkee juurikin Formula 2:sen kautta.

21-vuotias Malja pääsee ensi kertaa F1-auton rattiin elokuussa Unkarin Budapestin radalla. Menopelinä nuorella ruotsalaisella on Sauber-tallin auto.

Myös Renault tarjosi testimahdollisuutta, mutta Malja ei siihen tarttunut.

Hän on ollut mukana myös McLarenin junioriryhmässä. Brittitalli olisi ollut halukas pitämään Maljan hoteissaan, mutta hän ei ollut tyytyväinen tarjottuun pakettiin.

Vauhti verissä

Maljalla on suomalaiset sukujuuret. Gustavin isä, Mika Malja on kotoisin Lahdesta. Hän muutti vanhempiensa kanssa Ruotsiin ollessaan kolmivuotias.

Suomea puhuva isä kertoo perheen käyvän vuosittain Suomessa tapaamassa sukulaisia. Poika osaa suomen kieltä kuitenkin vain muutaman sanan verran.

– Kyllä hän (Gustav) tuntee jossakin määrin olevansa suomalainen. Hän tykkää aina käydä Suomessa, Mika Malja kertoo.

– Kartingia ajaessa Gustavin autossa oli lippu, joka oli puoliksi Ruotsin ja puoliksi Suomen. Naureskeltiin, että laitetaan samanlainen myös formula-autoon, hän jatkaa.

Maljan ainoa tavoite on nousta formula ykkösiin. Isä-Mika arvelee, että innostus kilpa-autoiluun on peräisin Suomen puolelta.

– Kyllä ne (autourheilu) vaikutteet on aina tullut Suomesta. Hän ei ikinä anna periksi, se ”sisu” on ainakin tullut sieltä.

– Hänen idolinsa on aina ollut Kimi Räikkönen. Kyllä se innostus on lähtenyt suomalaiskuskeista.

Ruotsin ainoa F1-kuljettaja Marcus Ericsson ajaa juuri Sauberin tallissa.

Länsinaapuristamme ei viime vuosikymmeninä formulakuljettajia ole liiemmin noussut. Ennen Ericssonia edellinen ruotsalaiskuski, Stefan Johansson nähtiin kuninkuusluokassa kaudella 1991.